**#PROGRAM DE CANDIDATURĂ LA FUNCŢIA DE PREŞEDINTE AL UNIUNII SCRIITORILOR ROMÂNI**

**[****#*PROIECT MANAGERIAL*]**

**NARCIS ZĂRNESCU**

**PREAMBUL**

Cu recunoștință, îndrăznesc să așez Proiectul managerial, precum și Discursul-Program, sub însemnele sacre ale Marii Uniri, ca modest omagiu al unui român anonim, care a încercat să proslăvească, în tăcere, jertfele înaintașilor și idealul lor.

Convins că matricea Unirii a generat și va genera, în continuare, printre români, conștiințe unificatoare; convins că în era eforturilor unioniste și a marilor dezbinări, la nivel european și global, misiunea scriitorului nu este numai aceea de cronicar sau ‘deconstructivist’, ci și aceea de integrator de conștiințe și idealuri, am susținut și voi susține întotdeauna că scriitorul trebuie să militeze la modul ‘paşoptist’, dar și neo-post-modernist, globalist, încercând să impună valorile poporului său și să construiască noi identități, garantate, consfințite de originile și tradițiile noastre.

Nu pot să trec sub tăcere faptul că nostalgia și conștiința Marii Uniri își găsesc o misterioasă confirmare în inițiativa Comisiei Europene „Anul European al Patrimoniului Cultural în 2018: o celebrare a diversității și a bogăției patrimoniului nostru european”, care se va lansa în perioada 7-8 decembrie, la Milano, și la care USR, împreună cu alte entități instituționale și culturale românești, ar putea participa, nu numai formal, dacă va exista voință politică, ci și conștiință [managerială] românească, eventual, euro-românească.

Este important, de asemenea, să menționăm că *Proiectul meu de management* încearcă să se înscrie și să respecte creator direcțiile schițate de *Strategia Naţională pentru Dezvoltare Durabilă a României Orizonturi 2013–2020–2030*. Într-adevăr, se pare că proiectele și aspirațiile USR nu s-ar putea realiza, aşa cum merită, fără această ‘aliniere’, care nu este subordonare, ci doar armonizare și redefinire într-un cadru mai amplu, conceptual, ideatic și ideal.

Iată, așadar, pe scurt, o prezentare a axelor mele morale, culturale, istorice, ‘politice’, abcisele și ordonatele, în spațiul cărora va fi definit proiectul meu managerial.

De ce am decis să candidez la Președinția USR? Unii ar răspunde ca Rastignac: „Pentru că sunt cel mai bun”. Eu răspund și mă întreb, cu aceeași smerenie modernă: „Oare nu este firesc să fii *primus inter pares*? Și, pe de altă parte, cum spunea Înțeleptul Hillel, acum două mii de ani: «*Dacă nu acum, atunci când*.» [Avot 1, 13]. Realitatea este însă mai binevoitoare: am vrut să dau, şi eu, un semnal de normalitate şi democraţie. Am vrut și vreau să fiu prezent în cursa ‘prezidenţialelor’, alături şi în numele celor peste 2000 de scriitori, chiar dacă înscris poate printre cei din urmă. Şi, deoarece nicio persoană genialoidă nu poate conduce alte persoane din aceeași categorie, sunt aproape sigur că orice scriitoare/scriitor din USR – *primi inter pares* - ar putea și ar trebui să se înscrie în această cursă superbă și utopică pentru funcția de Președinte, care ar fi bine să devină simbolică. Mai avem nevoie de utopii ca să ne depășim lașitatea și inerțiile, ca să ne măsurăm neputința și visul, căci – zicea, odinioară, poporul - *Degeaba chichirezi gâlceava, dacă niema putirinţa!* Poate însă că nu toate obiectivele noastre vor avea *sine qua non* o dimensiune utopică!?

Încă un argument, și ultimul, pentru „de ce și Ceilalți? de ce toți scriitorii ?” Deoarece fiecare scriitor are datoria și dreptul – în calitate de *cel dintâi între egali* – să coordoneze mental și administrativ o galaxie de spiritualități, numită în cazul de față USR. O galaxie informală, misterioasă, incuantificabilă, un ‘haosmos’ unic și irepetabil. În *logica firescului elitar*, s-ar cuveni, așadar, ca toți scriitorii să se înscrie într-o superbă campanie electorală a spiritelor creatoare românești. Sub această zodie, conducerea de tip piramidal, autarhic, va trebui înlocuită cu o conducere colectivă, ale cărei decizii cu efecte pe durată medie sau lungă să se bazeze nu numai pe propunerile/proiectele/analizele filialelor, ci și pe cele ale unor grupuri de lucru sau ‘Consilii ale Înțelepților’.

Precizez că proiectul meu de management nu este un act de evaluare, judecare sau acuzare, focalizat pe modelele manageriale anterioare. Vom avea timp suficient, după momentul alegerilor, să evaluăm plusurile și minusurile, pe filiale, secțiuni, probleme etc. și să efectuăm un *audit financiar*[[1]](#footnote-1).

**CAP. I. PROGRAME NAŢIONALE CU IMPACT EUROPEAN**.

USR trebuie să participe, în calitate de inițiator secvențial, co-autor și co-beneficiar la ceea ce vom numi

1. PROGRAMUL ***ŞCOALA*** şi PROGRAMUL ***PATRIMONIUL CULTURAL***. Un diptic complementar, logic şi coerent.

2. *Expunere de motive*.

Reevaluând *Strategia Naţională pentru Dezvoltare Durabilă a României Orizonturi 2013–2020–2030*, considerăm că USR se poate implica în următoarele Direcţii principale de acţiune, detaliate pe sectoare şi orizonturi:

2.1. „Modernizarea accelerată a sistemelor de educaţie şi formare profesională”;

2.2. „Protecţia şi punerea în valoare a patrimoniului cultural şi natural naţional”.

3. Din păcate, *Strategia Naţională* nu face precizări nici despre ȘCOALĂ, nici despre PATRIMONIU. Este rolul și datoria USR, alături de alte instituții, grupuri interesate, învățători, profesori, universitari, elevi și studenți, specialiști și experți, să aducă în prim-planul scenei publice, importanța spiritualității, a culturii și literaturii, a limbii române.

3.1. *Strategia Naţională* nu are nicio propoziție despre identitatea și dinamica spiritului creator românesc. De aceea, și aceasta ar trebui să facă parte din misiunea scriitorilor, în general, și a USR, în special. Ne propunem, așadar, ca proiect permanent, fără limită temporală, promovarea, pe toate căile, a acestor idealuri. Ele ar trebui să devină obiectivele fundamentale ale misiunii noastre ca scriitori români.

3.2. Poporul român, prin reprezentanții săi, elevi și studenți, dascăli, politicieni și economiști, bancheri și afaceriști va trebui să înțeleagă că fără limba română își va pierde identitatea, rădăcinile, strămoșii și modelele. Fără cultura română își vor pierde istoria, conștiința, rosturile profunde, în numele cărora înaintașii lor, ei înșiși și urmașii lor au putut, pot și vor putea să viseze și să supraviețuiască, aici sau oriunde în lume. Dreptul românilor la visare și împlinire le este dat numai de limba, gândul și spiritul lor, devenite cărți, școli, biserici, sate și orașe. Scriitorii au datoria de a reaminti tuturor, prin scrierile și rostirile lor, aceste adevăruri discrete, uitate de multe ori, dar care au refuzat să moară, în ciuda nenumăratelor globalizări prin care s-a modelat istoria noastră.

4.Unii se vor întreba de ce ar trebui USR să se implice în Programul ȘCOALA? În primul rând, pentru că aici, în ȘCOALĂ, se formează cititorii noștri. Școala este o garanție că limba și literatura română nu vor dispărea în următorul secol și că poemele sau romanele noastre nu vor ajunge în depozite insalubre, necitite de nimeni. În vederea constituirii Programului ȘCOALA, USR va pune la punct o strategie de reculturalizare și de salvare a limbii și literaturii române, dar și a Școlii, care se degradează și își uită tradițiile. Prin urmare, dacă USR nu poate fi un Mesia, pentru că locul a fost ocupat, va putea, totuși, să contribuie la salvarea și renașterea limbii și literaturii române, dar și a Școlii românești, fără de care totul - valori, idealuri - se prăbușește.

5. *Mijloace şi instrumente*. Deoarece obiectivele și proiectele propuse se înscriu pe un nivel macro+, mijloacele și instrumentele de punere în practică vor avea ca bază strategii și politici specifice, în vederea stabilirii de alianțe și parteneriate profitabile cu instituții congenere [uniuni de creație, muzee ale literaturii și artei, case memoriale etc.], organizații, naționale și internaționale. Dată fiind presiunea globalizării, USR va colabora în sistem partenerial, subcontractual sau de alt gen cu instituții de creație statale și private, din România, Europa, America, Rusia, Israel, țările arabe, China, India, Japonia etc.

5.1. USR se va implica în curricula învățământului românesc, secțiunea limbă, literatură și cultură română. Managementul unei bresle atât de importante pentru identitatea unei națiuni trebuie să înceapă cu implicarea, împreună cu ceilalți actori specifici, în managementul învățământului românesc.

5.2. Conducătorii României, corpul profesoral trebuie – este un imperativ ! – să devină conștienți că Școala este un generator de educație, cultură, deschidere, lectură, studiu, spirit creativ și creator. Școala este o pepinieră. Un incubator de idei. Școala este garanția că se vor mai naște scriitori și că vor mai fi cititori de cărți, chiar dacă se vor numi e-book. De aceea parteneriatul cu școala [pe toate palierele : primar, gimnazial, liceal, universitar] este fundamental: de la organizarea de cenacluri și ateliere de creație literară, cu scopul modelării spiritului creator polimorf [literatură, artă, muzică, digital art, computer generated 3d still imagery etc.]; de la întâlniri cu scriitorii până la programarea și impunerea de emisiuni permanente pe toate canalele de televiziune, printr-o Lege specială, în vederea ‘apărării, conservării și dezvoltării limbii, literaturii și culturii române’.

6. PROGRAMUL ***PATRIMONIUL CULTURAL***.

6.1. Având în vedere situația dramatică a limbii și literaturii române, care se degradează încet, dar sigur, prin presiunile culturii de consum anglo-americane, prin transferul parțial de suveranitate, prin avantajele și dezavantajele globalizării, USR ar trebui să inițieze un Proiect istoric, într-un parteneriat strategic național, împreună cu instituțiile fundamentale ale statului, cu scopul de a include în Patrimoniul mondial UNESCO, pe lângă cele 7 obiective, limba și literatura română, insuficient protejate și promovate. În acest sens, se impune preluarea [totală sau parţială] de sub autoritatea **Comisiei Nationale a Romaniei pentru UNESCO (CNR UNESCO)** a unor prerogative şi obiective specifice USR: literatura română – patrimoniu cultural imaterial, naţional şi universal.

6.2. USR, prin proiectele și evenimentele organizate, prin emisiuni tv, prin cărți, broșuri, forumuri online, bloguri și vloguri, va demonstra că mai importantă decât lupta împotriva corupției și decât parteneriatele militare este cultura, literatura și limba română. Fără păstrarea integrității și a identității spiritualității românești, toate tratatele de aderare și neproliferare își pierd orice valoare. Asta va trebui să înțelegem cu toții, în regim de urgență.

**CAP. II. MICRO-REFORME MORALE**. *Principii etice. Reguli manageriale*.

1. ***Continuitate***.

1.1. Spre deosebire de ‘cartezianismul’ practicat de partidele politice din România care, când le vine rândul la guvernare, fac *tabula rasa* și rămân acolo, noi ne propunem să continuăm proiectele bune, inițiativele viabile, direcțiile care au întrunit sufragiile tuturor scriitorilor și să renunțăm, atât cât se poate, la erorile trecutului.

2. ***Depolitizare, desecurizare, desereizare etc.***

2.1. Vom încerca, atât cât ne permite CNSAS-ul, dar nu numai, să depolitizăm, să desecurizăm și să excludem din conducerea USR [centru + filiale] vestigiile de tristă amintire, chiar dacă au fost *upgraded & updated*.

3. ***Pro bono publico***.

3.1. Într-o epocă a lăcomiei și zgârceniei, la scară națională, vom milita, vom respecta și vom practica, prin exemplul personal, în calitate de Preşedinte al USR, responsabilitatea și generozitatea, *pro bono publico*, bunăvoința, altruismul, mărinimia, compasiunea – exigenţă prezentă în marile spiritualități ale lumii de la creștinism la taoism. Iată doar câteva din valorile necesare unei Renașteri – încă posibilă! – a *românismului european*.

3.2. În aceiași logică, dat fiind că a conduce un corp de elită al țării, precum scriitorimea română, este o înaltă onoare, președinția și vicepreşedinţia vor fi funcții onorifice, urmând ca sumele alocate pentru îndemnizațiile legale să fie transferate, în baza unei Hotărâri guvernamentale *ad hoc*, în contul rezervat proiectelor USR.

4. **Demnitatea de scriitor şi dreptul la imagine**. Promovarea și apărarea demnității de scriitor, în baza art. 1 alin. 3 din *Constituție*. Dată fiind absența ocrotirii juridice, prevăzută de art.205, 206 și 207 din Codul penal, USR va milita pentru reevaluarea acestei situații și legiferarea ei, astfel încât scriitorii și creatorii, în general, să beneficieze de o formă de ocrotire juridică reală și adecvată a demnității, onoarei și reputației lor.

4.1. Considerăm că Legea nr. 254/2013 [Art. 96, lit (f)] a generat și a întreținut o confuzie aberantă, în spațiul public, între pușcăriașii-scriitori și scriitorii de profesie, confuzie necenzurată nici măcar de USR. Prin această Lege au fost aduse grave prejudicii imaginii instituției USR ca entitate și instituție reprezentativă a României, precum și imaginii fiecărui membru în parte al USR. Altfel spus, au fost încălcate drepturile standard ale personalitătii [dreptul la propria imagine, dreptul la onoare, dreptul la demnitate], precum și art. 1 alin. 3 din Constituție, care prevede că „**demnitatea omului este o valoare supremă și e garantată״.**

4.2. USR va milita și va face toate diligențele legale, în vederea abrogării Art. 96, lit (f) din Legea nr. 254/2013, care stabilește cum se calculează reducerea de pedeapsă în funcție de muncă prestată în pușcarie. La litera (f) se precizează că „în cazul elaborării de lucrări științifice publicate sau invenții și inovații brevetate, se consideră 30 de zile executate, pentru fiecare lucrare ştiinţifică sau invenție și inovație brevetate.״ Totodată, vom cere în instanțele românești ca această inițiativă legislativă să fie incriminată ca *insultă și calomnie* (dec. CCR 298/2003, 62/2007 etc.). În acest sens, vom transmite rapoarte periodice privind stadiul acțiunilor noastre tuturor instituțiilor europene, precum și organizațiilor din lumea civilizată, care militează pentru drepturile omului și ale creatorilor profesioniști.

4.3. De asemenea, USR va cere reparații morale, solicitând atât ministrului, care a conceput proiectul de lege, guvernului, cât și celor două camere ale Parlamentului, care au votat acest articol, pe lângă scuze publice și despăgubiri morale, în cuantum simbolic de 1, 99 lei.

**CAP. III. GESTIONAREA PATRIMONIULUI LITERAR ŞI A PROPRIETĂŢII INTELECTUALE SPECIFICE**.

1. USR ca instituție recunoscută și mod de organizare liber consimțită a scriitorilor din România este îndrituită să gestioneze patrimoniul literar trecut, prezent și viitor, cu acordul scriitorilor în viață sau/și al urmașilor lor, cf. legislația în vigoare, în speță a Legii nr.8 / 14 martie 1996, privind dreptul de autor și drepturile conexe.

2. În acest sens, USR va prelua [total sau parțial], în baza unor parteneriate amiabile sau în baza hotărârii instanțelor, totalitatea patrimoniului literar, exploatat de diverse instituții de stat sau private, care au tipărit, de-a lungul timpului, în beneficiu propriu, fie ediții pirat, fie ediții de lux, unele remarcabile, dar care nu poartă și sigla USR.

2.1. Recuperarea autorității asupra acestui patrimoniu, răspândit haotic și neevidențiat în conformitate cu legislația în vigoare, va constitui unul din obiectivele importante ale viitoarei conduceri a USR.

2.2. Orice (re)editare, orice ediție a unui scriitor român, fie în seria de ‘opere complete’, fie în antologii, indiferent de proprietarul copyright-ului, va trebui să aibă acordul de principiu al USR, precum și, mai ales, sigla USR pe copertă și pe pagină de gardă, înaintea siglei și denumirii companiei editoriale. De asemenea, utilizarea de fragmente din operele literare în media va fi însoțită de sigla USR sau de mențiunea că fragmentul face parte din patrimoniul gestionat de USR.

2.3. Activitatea de gestionare a patrimoniului imaterial, una din sursele financiare ale USR, va fi evidențiată în Rapoartele trimestriale și anuale ale Conducerii, dar și în contabilitate, în urma contractelor de parteneriat și colaborare cu terți.

**CAP. IV. IDENTIFICAREA ȘI REEVALUAREA UNOR IMOBILE VÂNDUTE SAU RETROCEDATE, ÎN MOD FRAUDULOS. RECUPERAREA LOR ȘI/SAU SOLICITAREA DE DESPĂGUBIRI.**

**CAP. V. POLUAREA CULTURALĂ**.

1. În colaborare cu cele două Comisii de cultură din Parlament, cu Comisiile de învățământ, cu Ministerul Educației Naționale și Ministerul Culturii, cu CNA, USR va concepe proiecte de strategii și programe de prevenire a poluării culturale, în media, dar și de penalizare drastică, mergând până la interzicerea unor emisiuni, pe durată limitată sau definitiv.

**CAP. VI. PROIECTE EDITORIALE**.

**CAP. VII. PROIECT „ARHIVA DIGITALĂ A SCRIITORILOR ROMÂNI”.**

1. Obiectiv: digitizarea operelor scriitorilor români clasici, moderni și contemporani. Acest proiect va fi realizat în parteneriat cu *Muzeul Literaturii Române*.

1.1. Realizarea de pagini web, pe care va începe postarea operelor scriitorilor români, în variante multimedia și hypertext.

1.2. Realizarea de aplicații diverse, pentru iPhone și Android, în vederea facilizarii accesului online la viața și opera scriitorului, la receptarea critică sau la mediul socio-cultural specific epocii sale etc.

2. Digitizarea „Fonotecii de aur a USR”.

**CAP. VIII. MONITORIZARE INTERNĂ**.

1. Înființarea unui Departament, în cadrul USR, care va monitoriza îndeplinirea și eficiența proiectelor și angajamentelor USR privind atragerea și gestionarea fondurilor nerambursabile și rambursabile.

1.1. Departamentul, care se poate numi ‘Unitatea de Management a Proiectelor’ are mai multe sarcini specifice, din care enumerăm câteva:

1.1.1. Implementarea proiectelor finanțate din surse proprii, de stat sau private, interne sau internaționale;

1.1.2. Pregătirea și implementarea de noi proiecte propuse spre finanțare din fonduri nerambursabile și rambursabile;

1.1.3. Acordarea de consultanţă tehnică și juridică, pe perioada derulării proiectelor.

**CAP. IX. MINDFULNESS & LEADERSHIP. CONDUCERE MINI-COLECTIVĂ**.

**CAP. X. PROTECȚIA SCRIITORULUI SINGUR, BĂTRÂN ȘI BOLNAV.**

1. Obiectiv complex, protecția scriitorului singur, bătrân și bolnav va beneficia de consultanța și sprijinul Parlamentului și ale Ministerului Muncii, Familiei și Protecției Sociale, deoarece, în acest caz, se impune o inițiativă legislativă specială.

**CAP. XI. DESCHIDERI FINALE.**

Rămân încă multe proiecte secvențiale, care se află în portofoliul nostru și pe care le vom pune în operă, la momentul oportun, sau le vom oferi viitoarei conduceri, în caz că nu vom întruni majoritatea de voturi, ca bonus de încurajare.

**Narcis Zărnescu**

Bucureşti

08.03.2018

*N.B. Propunerile noastre se bazează pe studii și analize, care vor fi prezentate, dacă și când va fi nevoie*.

Subsemnatul Narcis Zărnescu, propune ca reprezentant în **Comisia de monitorizare a Alegerilor** pe domnul ALECU IVAN GHILIA, scriitor şi artist plastic.

1. [cf. Regulamentului Financiar aplicabil bugetului general al Comunității Economice Europene nr.1605/2002 + Directiva a Opta a Consiliului nr.84/253/EEC + Recomandarea 2001/256/EEC + Legea nr. 672 /2002 + O.U.G. nr. 37/2004 ] + un AUDIT STATUTAR [cf. Directiva 2006/43/CE din17 mai 2006 a Parlamentului European + Ordonanta de Urgență nr.90/24 iunie 2008 + Directiva Consiliului privind auditul statutar nr.78/660/CEE si 83/349/CEE din 9 iunie 2006 + O.U.G. nr.90/2008 ]. [↑](#footnote-ref-1)